IPL 2021 സഞ്ജുവിന്റെ അര്ധസെഞ്ചുറി വിഫലം രാജസ്ഥാനെ ഏഴ് വിക്കറ്റിന് തോല്പ്പിച്ച് ഹൈദരാബാദ് ഒടുവില് ആശ്വാസ ജയം നേടി സണ്റൈസേഴ്സ് ഹൈദരാബാദ്. ഐപിഎല്ലില് രാജസ്ഥാന് റോയല്സിനെതിരെ ബാറ്റിംഗ് നിര അവസരത്തിനൊത്ത് ഉയര്ന്നപ്പോള് സണ്റൈസേഴ്സ് ഹൈദരാബാദിന് സ്വന്തമായത് ഏഴ് വിക്കറ്റിന്റെ തകര്പ്പന് ജയം. രാജസ്ഥാന് ഉയര്ത്തിയ 165 റണ്സ് വിജയലക്ഷ്യം ഒമ്ബത് പന്തുകള് ബാക്കി നിര്ത്തിയാണ് ഹൈദരാബാദ് മറികടന്നത്. ഡേവിഡ് വാര്ണര്ക്ക് പകരം ജേസണ് റോയെ ഉള്പ്പെടുത്തിയ ഹൈദരാബാദ് നീക്കം ഫലം കാണുകയായിരുന്നു. സണ്റൈസേഴ്സ് ഹൈദരാബാദിന് വേണ്ടി അരങ്ങേറിയ ജേസണ് റോയ്, ക്യാപ്റ്റന് കെയ്ന് വില്യംസണ് എന്നിവരുടെ അര്ധസെഞ്ചുറി പ്രകടനങ്ങളുടെ ബലത്തിലാണ് ഹൈദരാബാദ് രാജസ്ഥാനെ കീഴടിക്കിയത്. സ്കോര്: രാജസ്ഥാന് 20 ഓവറില് അഞ്ചിന് 164. സണ്റൈസേഴ്സ് 18.3 ഓവറില് മൂന്നിന് 167.രാജസ്ഥാന് റോയല്സിന് വേണ്ടി ക്യാപ്റ്റന് സഞ്ജു സാംസണ് നേടിയ അര്ധസെഞ്ചുറി 57 പന്തില് 82 ഇതോടെ വിഫലമാവുകയായിരുന്നു. മത്സരത്തില് തോറ്റതോടെ രാജസ്ഥാന്റെ പ്ലേഓഫ് യോഗ്യത സങ്കീര്ണമായി. 10 മത്സരങ്ങളില് നിന്നും എട്ട് പോയിന്റോടെ പോയിന്റ് ടേബിളില് ആറാം സ്ഥാനത്താണ് രാജസ്ഥാന് നില്ക്കുന്നത്. ഇന്നലെ ജയിച്ചിരുന്നെങ്കില് നാലാം സ്ഥാനത്തേക്ക് ഉയരാന് അവര്ക്ക് കഴിഞ്ഞേനെ. അതേസമയം, പ്ലേഓഫ് പ്രതീക്ഷകള് എല്ലാം തന്നെ അസ്തമിച്ച ഹൈദരാബാദ് ടൂര്ണമെന്റിലെ അവരുടെ രണ്ടാം ജയത്തോടെ 10 മത്സരങ്ങളില് നിന്നും നാല് പോയിന്റുമായി അവസാന സ്ഥാനത്താണ്.165 റണ്സ് വിജയലക്ഷ്യവുമായി മറുപടി ബാറ്റിങ്ങിനിറങ്ങിയ സണ്റൈസേഴ്സിന് വേണ്ടി തകര്പ്പന് തുടക്കമാണ് ഓപ്പണര്മാരായ ജേസണ് റോയിയും വൃദ്ധിമാന് സാഹയും ചേര്ന്ന് നല്കിയത്. മുന് മത്സരങ്ങളില് നിന്നും വ്യത്യസ്തമായി ഹൈദരാബാദിന്റെ സ്കോര്ബോര്ഡിലേക്ക് റണ്സ് വേഗത്തില് എത്തിക്കൊണ്ടിരുന്നു. കിട്ടിയ അവസരം പരമാവധി മുതലാക്കിയ ജേസണ് റോയ് തന്നെയായിരുന്നു കൂടുതല് അപകടകാരി. റോയ് തകര്ത്തടിച്ചതോടെ അഞ്ചാം ഓവറില് തന്നെ ഹൈദരാബാദ് സ്കോര് 50 കടന്നു.ആറാം ഓവറില് മഹിപാല് ലോംറോറിനെ പന്തേല്പ്പിച്ച സഞ്ജുവിന്റെ തീരുമാനം തെറ്റിയില്ല. ലോംറോറിന്റെ പന്തില് വമ്ബനടിക്ക് ശ്രമിച്ച സാഹയെ സഞ്ജു സ്റ്റമ്ബ് ചെയ്ത് പുറത്താക്കി. 11 പന്തില് 18 റണ്സെടുത്താണ് സാഹ മടങ്ങിയത്. സാഹയും റോയും ചേര്ന്ന് ഒന്നാം വിക്കറ്റില് 57 റണ്സാണ് കൂട്ടിച്ചേര്ത്തത്.സാഹ പുറത്തായതിന് ശേഷം ക്രീസിലെത്തിയ ക്യാപ്റ്റന് വില്യംസണ് പതിയെ താളം കണ്ടെത്തിയതോടെ ഹൈദരാബാദ് ഇന്നിംഗ്സ് മുന്നോട്ട് നീങ്ങി. മറുവശത്ത് റോയ് തന്റെ വമ്ബനടികളുമായി മുന്നേറിക്കൊണ്ടിരുന്നു. അരങ്ങേറ്റ മത്സരത്തില് 36 പന്തില് അര്ധസെഞ്ചുറി കണ്ടെത്തുകയും ഒപ്പം ടീം സ്കോര് 100 കടത്തുകയും ചെയ്തു. ഇതിനിടെ രാഹുല് തേവാട്ടിയയുടെ പന്തില് റോയ് നല്കിയ ക്യാച്ച് ജയ്സ്വാള് നിലത്തിടുകയും ചെയ്തു.എന്നാല് തൊട്ടടുത്ത ഓവറില് സക്കരിയയുടെ സ്ലോ ബോളില് സ്കൂപ്പിന് ശ്രമിച്ച റോയ് 42 പന്തില് 60 വിക്കറ്റ് കീപ്പര് സഞ്ജുവിന്റെ കൈകളില് ഒതുങ്ങി. തൊട്ടടുത്ത ഓവറില് പ്രിയം ഗാര്ഗ് നേരിട്ട ആദ്യ പന്തില് മുസ്താഫിസൂറിന്റെ റിട്ടേണ് ക്യാച്ചില് മടങ്ങി. ഇത് ഹൈദരാബാദ് ആരാധകര്ക്കിടയില് വീണ്ടും ആശങ്ക നല്കിയെങ്കിലും മറുവശത്ത് നിലയുറപ്പിച്ചിരുന്ന വില്യംസണ് യുവതാരം അഭിഷേക് ശര്മയെ കൂട്ടുപിടിച്ച് ഹൈദരാബാദിനെ വിജയതീരം കടത്തുകയായിരുന്നു. ടീമിന്റെ വിജയറണ് നേടുന്നതിനൊപ്പം ഹൈദരാബാദ് ക്യാപ്റ്റന് തന്റെ അര്ധസെഞ്ചുറി കൂടി നേടിയെടുത്തു. 41 പന്തില് 51 റണ്സാണ് വില്യംസണ് നേടിയത്. അഭിഷേക് ശര്മ 16 പന്തില് 21 റണ്സുമായി വില്യംസണിന് മികച്ച കൂട്ടായി നിന്നു.രാജസ്ഥാന് വേണ്ടി മുസ്താഫിസുര് റഹ്മാന്, മഹിപാല് ലോംറോര്, ചേതന് സക്കറിയ എന്നിവര് ഓരോ വിക്കറ്റ് വീതം വീഴ്ത്തി.ടോസ് നേടി ആദ്യം ബാറ്റ് ചെയ്ത രാജസ്ഥാന് ക്യാപ്റ്റന് സഞ്ജു സാംസണ് 82, യശസ്വി ജെയ്സ്വാള് 36, ലോംറോര് 29, എന്നിവരുടെ മികവിലാണ് 164 റണ്സ് കുറിച്ചത്. 57 പന്തില് ഏഴ് ബൗണ്ടറികളും മൂന്ന് സിക്സറുകളും സഹിതം 82 റണ്സ് നേടിയ സഞ്ജുവിന്റെ ഒറ്റയ്ക്കുള്ള പോരാട്ടമാണ് രാജസ്ഥാന് മികച്ച സ്കോര് നല്കിയത്. ഹൈദരാബാദിനായി സിദ്ദാര്ത്ഥ് കൗള് രണ്ട് വിക്കറ്റുകള് വീഴ്ത്തി.